open-index/open-wikipedia-markdown huggingface dataset:
Cjanâl d'Incjaroi

Il **Cjanâl d'Incjaroi** al è un dai siet cjanâi de Cjargne, traviersât dal turint Cjarsò. Tal Cjanâl d'Incjaroi a son logâts il comun di Paulâr, con dutis lis sôs frazions, e i paîs di Val, Rualp e Piedim, frazions di Darte.
Cierf volant

**Cierf volant**

Nom sientific *Lucanus cervus* de famee dai *Lucanidi*.

Il mascjo al è lunc 50-70 milimetros; la femine e no à i "cuars" che in realtât a son gramulis ingrandidis, e je plui piçule.

I mascjos a doprin i "cuars" intai scombatiments pes feminis, propit come i cierfs, ma non son periculôs pai omps.

Intes seradis da istât al è facil viodiju svolâ intai boscs.

A si nudrìs di len di cjociis e fuscj fraits.

Al preferìs rôl e cjastinâr.

Al è rar e protèt e no si ha di cjoliju.
Catapulte

Catapulte (talian Catapulta)

Antighe machine di vuere fate par plombâ boconons di pieris.

E jere componude di une grande jeve che e finive cuntune grande sedon.

Cheste sedon e passave di bugade de posizion pognete a che verticâl sfrutant le fuarce di une suste o di un grant arc.

Cussì e podeve tirâ une vore lontan lis gruessis pieris.
Libri di Gjenesi

Il **Libri di Gjenesi** al è il prin libri dal Pentateuc (cinc rodui), che in principi al jere un libri unic e al jere clamât la Torà (Leç) o libri de Leç di Moisès.

Gjenesi al derive da un tiermin grêc che al significhe "*origjin*" o "*nassude*".

Al è il libri che nus conte in maniere acurade lis primis zornadis de storie umane.

Nus spieghe parcè che l'Idiu al à metût l'om su la tiere, parcè che l'om al mûr e parcè che vuê a 'ndi son tantis dificoltâts.

Al è probabil che al sei stât scrit intal desert dal Sinai ator al 1500 p.d.C. e nol è mai stât metût in discussion dai ebreus che il scritôr al sedi Moisès.

## Contignût

A ven descrite la creazion dal mont, fate in sîs periodots di timp clamâts "zornadis", ma che no jerin ciertementri zornadis di 24 oris.

La setime zornade è vignì benedete e declarade sacre al Signôr.

Si cjacare ancje de creazion dal om, dal zardin di Eden e des leçs dadis a la prime famee.

Si passe po dopo, a la descrizion di cemût che al è vignût il pecjât e di come che la muart e je jentrade intal mont.

Al seguite cu lis vicendis di Abram e dai soi rapuarts cu l'Idiu.

Al cjape dentri ancje la storie di Jacop e dai soi 12 fiis, e ancje dal spostament in Egjit cu lis vicendis di Josef.

## Utilitât

Gjenesi al stabilis il teme de intiere Biblie, vâl a dî la rivendicazion dal Idiu par mieç dal so Ream governât de sepe prometude, Jesus Crist (Gjenesi 3:15).

Al è util parcè che al mostre cuâl che al devi jessi il fin di dut il gjenar uman: mantignî le integritât e contribuî a santificâ il non dal Idiu.

Gjenesi al dâ segnots rivuart al matrimoni mostrant la juste relazion che a à di jessi fra om e femine e al dâ conseis su la educazion de famee.

Nus dâ ancje mût di cognossi il mût di vivi de societât patriarcjâl, cun i lôr criteris, tancj dai cuai a son valevui ancje vuê.

Nus insegne ancje cualitâts come:

- la fede e la indurance di Abram,

- la sotanance di Sara,

- la obedience di Josef
Tratât di Cjampfuarmit

Il **Tratât di Cjampfuarmit** al fo sotscrivût ai 17 di Otubar dal 1797 di Napoleon Bonaparte e il cont Luis de Cobentzel, ch'al rapresentave l'Imperi Asburgjic. Il tratât al fo firmât ta le cjase di Bertrando Del Torre a Cjampfuarmit, parcè che chest al jere il paîs che si cjatave tra Vile Manin, là che al jere Napoleon, e Udin, sede dal comant austriac. Cun chest tratât, la Republiche di Vignesie e vignive cedude al Imperi Asburgjic, metint la peraule fin a chê che al jere stât une grande republiche par un grum di secui, cun interès in dut il mâr Mediterani. Di fat, ancje il Friûl al passà sot da l'Austrie, là che al restarà fin al 1866, cuant che daspò da la tierce vuere di indipendence dut il Venit al tornà ae Italie. Par il Friûl Orientâl però al bisugnarà spietâ fin al 1919, cun la fin de prime vuere mondiâl.
Libri di Numars

Cul non **Numars**, chest livri biblic al si riferìs al censiment dal popul che al ve lûc la prime volte al mont Sinai e po dopo intes plagnis di Moab.

Al ven fûr da "*Arithmòi*" de *Setante* greche.

I ebreus purpûr lu clamavin *Bemidhbàr* che al significhe "intal desert". Al fo propit intal desert che si verificarin i acjadiments di Numars.

Che il libri al fasedi part des Sacris Scrituris al è confermât dal fat che tancj acjadiments esponûts intal libri a son esplicitementri riclamâts di altris scritôrs de Biblie.

## Contignût

A vegnin contâts i acjadiments che a verin lûc al mont Sinai dulà che e vignì fate la prime conte che segnave cirche trê milions di personis.

Si cjacare po dopo dal pelegrinagjo intal desert e la lungje marce par rivâ inte Tiere Prometude.

Dilunc chest periodi i israelitis a incuintrarin diviersis dificoltâts comprendudis barufis internis par il comant.

A si cjatin dopo intes plagnis di Moab, dulà che magari cussì no il popul, influençât des nazions dongje, a si dè a la imoralitât e a la adorazion di divinitâts pusticis, dismovint la fote dal Idiu.

## Utilitât

I sacrificis di animâi che si conte intal libri di Numars a figurin il provediment plui grant de purificazion par mieç dal sa
crifici di Crist.

Il fat che l'Idiu ju fase pelegrinâ par cuarante ains intal desert prime di jentrâ inte Tiere Prometude, par vie de lôr mancjance di fede, nus mostre come ancje vuê o vin di compuartâsi intai confronts dal Idiu.

Nus met ancje in vuardie da lis pratichis imorâls che e displasin al Creatôr.
Vanzeli

**Vanzeli** o **Evanzeli**

La peraule "vanzeli" e derive dal grêc "*evangelion*" e e significhe "buine gnove"

I vangelets e son libris che contin la vite e la predicazion di Crist.

A cjacarin ancje de redenzion dal gjenar uman par mieç di Jesus.

A esistin diviers vanzelets, ma chei ricognossûts de cristianitât, ven a stâi metûts intal canul, a son cuatri: Mateu, Marc, Luche, Zuan.
Flôr de passion

**Flôr de Passion** (*Passiflora*)

Al è un sterp rampighin simprivert e dispoiant.

Il non talian "*Passiflora*" al è stât dât dal Linneo intal 1735, al derive dal latin *passionis* e *flos* e al è dovût a le fantasie popolâr: si crodeve che i elements de rose a riclamassin i struments de muart doprâts durant le passion dal Crist.

Lis fueis a son a forme di pic e lis rosis a son grandis e solitariis.

La pome e je costituide da une baule a forme di ûf e e je sugose e cjarnose (ca di noaltris no si mangje).

A si cjatin diviersis specijes.

A son adatis par sfodrâ colonis e mûrs.
Benandant

Il**Benandant** al jere un om o une femine dotât di un podê particolâr in te culture dal Friûl dal Rinassiment

Il nassi cun ciertis particolaritâts (cu la "cjamese") al conferìs un complès di podês sorenaturâi che a puedin jessi doprâts daûr de "inclinazion di ognidun". E duncje, o varìn il benandant, se chest al è puartât a fâ il ben o il malandant (strion) se chest al è pitost puartât a fâ il mâl. Il benandant al lote cuintri il mâl e i striaments, pal ben dal racolt e al è bon di lâ fûr dal sô cuarp, cuant che a je la sô ore, par fâ dal ben.
Come che al veve za stazât il storic Carlo Ginzburg, si scuarç la relazion tra il siamanisim "siberian" e la specifiche realtât dal benandantisim. 
Gjilbert Pressac, il grant studiôs furlan, al teorizave un rapuart tra i insiums estatics dai benandants cun  cierts rituâi eterodòs che la Incuisizion e veve scuviert e condanât tal 600 te comunitât di Palaçûl. Un rît che al consisteve tal lâ in procession lustrant la vile, la gnot di Sabide di Pentecostis, "cjantant a dôs vôs une cjançon che e tacave, (...), cu lis peraulis 'scjaraçule maraçule'".

Pressac al rivarà a identificâ in chescj rituâi un vanzum des pratichis di une antighe comunitât cristiane di Alessandrie di Egjit, i Terapeutis, e chestis pratichis cui insiums estatics dai benandants. Ma lis diferencis tra i doi fenomens a son grancj, par podê jessi sigûrs di un leam. Tra lis incompatibilitâts a puedin jessi la diference tra la pratiche dai benandants che e jere segrete e chê scuvierte a Palaçûl che e jere palese; il fat che il tiermin benandant nol ven mai doprât te acuse cuintri chescj contadins dal 600 e il cjant no si presente par solit te realtât dai benandants.
La presince de figure dal benandant te leterature furlane si cjate in autôrs tant che Pauli Diacon, G.B. Donato, Ermes di Colorêt, Pieri Çorut, Toni Broili, Pacifico Simoncelli e intune conte di Elena Fabbris Bellavitis.
Trebie

La **Trebie** e jè une machine par seselâ e bati in contemporanimint il forment o altri cereâi (come la blave).
E je fate cun argagns par pressâ il stranc e par insacâ il cereâl.


Image:Trebie.JPG|Trebie intal forment
Image:Trebie_3.JPG|Trebie
Image:Trebie_4.JPG|Trebie
Sintoisim

Il **sintoisim** al è une religjon prevalentementri gjaponese.

## Origjin
Il non "shinto" dal cuâl "scintoisim" al fo cugnât intal VI secul d.C. par diferenziâ la religjon indigjene dal budisim che a si stave spandint in Gjapon.

Si pense che il sintoisim al vedi vût origjin dai rîts agraris svilupâts par organizâ comunitâts saldis che a coventavin par coltivâ il rîs.

Cussì a si scomençà a venerâ tancj dius de nature.

A cheste venerazion daspò a si zontà il timôr dai biâts che al puartà a fâ rîts par cuietâju.
Chest po dopo a si convertì in adorazion dai muarts.

Si ritignive che i dius de nature a fossin spirts che levin a torzeon intal aiar e che a cjapassin temporaniementri cuartîr intai "shintai", ogjets di adorazion come arbui, pieris, spielis, spadis. Parfin une intiere montagne come il Fuji, e podeve servî di *shintai*.

A 'ndi forin a le fin cussì tancj dius che i gjaponês a cugnarin l'espression "yaoyo-rozu-no-kami" che a significhe leteralmentri "vot milions di dius".

Inte religjon sintoiste chest numar al continue a cressi.

## Dotrine
### Organizazion e rîts
Al è interessant il fat che il sintoisim nol à un fondadôr ni une dotrine formâl, dome çontraviers rîts e fiestis a promovin l'armonie de comunitât.

Par jessi in comunion cui dius, però, i scintoiscj a crodin che a si devi jessi purificâts di ogni cragne morâl e di ogni pecjât.

A 'ndi son dôs formis par purificâsi: l***'o-harai*** e il ***misogi***.

Il prin al ven fat di un predi che al spacote su le persone un ramaç di *sakaki* (simprivert) al cuâl e son leâts tocs di cjarte o di lin; mentri il secont si complìs par mieç de aghe.

A nassè po dopo, la convinzion che il Gjapon al jere une nazion divine. Intal XIII secul e nassè la crodince dal ***kamikaze*** (aiar divin)

Si dîs che par ben dôs voltis i mongui a assaltarin l'isule di Kyushu e par dôs voltis a forin parâts indaûr da lis bovadicis.

I gjaponês a atribuirin chescj aiars (kaze) ai lôr dius (kami) partant di achì al ven il non.

### Religjon di stât
Cuant che il sintoisim al deventà religjon di stât, ancje l'imperadôr al fo considerât sacri e inviolabil, cussì che al deventà il diu suprem dal sintoisim.

Nonostant il sintoisim al ves za fonts scritis, l'imperadôr al emanà un scrit che par vie che al vignive di lui al fo considerât "scrit sacri".

Partant inte lôr ricercje di un diu i sintoiscj, basant lis propriis crodincis su la mitologjie, a stramudarin un sempliç om, l'imperadôr, intun diu.

## Leams
*  Associazion par la difusion dal sintoisim
Taoisim

Il **taoisim** insiemit al confucianisim e al budisim al è une des trê religjons di maiorance de Cine e dal Estrem Orient, ancje se a diference dal budisim e je restade principalmentri in Cine e dapardut dulà che si è svilupade la culture cinese.

La peraule *Tao* di par se e significhe "vie, strade" ma in sens lât e pues significâ "dutrine". Par i cinês la armonie e l'ordin dal univiers a son manifestazions dal Tao, une specie di volontât divine. Secont lôr lis vicendis umanis a son une conseguence di un mût naturâl e coret di fâ ogni robe e che dut e ducj a vedin il propri puest e la proprie funzion.

Il taoisim al ve un inizi filosofic par mieç dal so fondadôr *Lao-tzu*, che malcontent des robis che a caraterizavin la so epoche, al cirì ricrei tornant a la nature. Il libri atribuît a Lao-tzu al puarte il non di *Tao Te Ching* (Libri de vite) e al è considerât il principâl test dal taoisim. La filosofie di Lao-tsu a fo ulteriormentri disvilupade di *Chu ang Chou* che al scrivè il libri *Chuang-tzu* dulà che al spieghe ancje i concets di yin e yang.

Il pinsîr taoist al è che nol à sens fâ alc par interferî intal côrs naturâl des robis. Prime o dopo dut al tornarà intal stât ledrôs. Partant a pensin che vivint in armonie cul Tao, a puedin gafâ in cualchi maniere i segrets de nature e deventâ francs dal dam fisic, des malatiis e parfin de muart. A començarin cussì a sperimentâ meditazion e pratichis dietetichis e respiradoriis che, a prossumavin e podessin ritardâ il decjadiment fisic e la muart. A nasserin cussì liendis su personis imortâls, pomis magjichis, magjie e altri. Intal II secul d.d.C. il taoisim al deventà une religjon organizade. Intal VII secul d.d.C. par contrastâ l'avançâ dal budisim, Lao-tzu al fo fat diu e i scrits taoiscj a forin metûts intun canul. Si començà o tirà sù templis, claustris e munistîrs.

Intal cors dal timp il taoisim al bastardi planc a planc intun sisteme imbombât di idolatrie e superstizion. I predis si fasevin paiâ par celebrâ i funerâi, lis fiestis e complî altris cerimoniis. Al passà cussì par deventâ une religjon fate di crodincis di spirits imortâi, infier di fûc e mieçs dius tirâts dongje di altris religjons
Faugnà

**Faugnà** (loc. **Fognà**) e je une frazion dal comun di Martignà. Lis primis notiziis dal paîs a son dal 1229. A Faugnà si cjate la *Vile Totis* che e jere la vile padronâl de famee Del Torso.
Torean (Martignà)

:*Se tu cirivis il pais intes valadis dal Nadison viôt [[Torean]]*
**Torean** e je une frazion dal comun di Martignà. Lis primis notiziis dal paîs a son dal 1282. Dal XV secul inte zone a son stadis fatis su diviersis vilis pes famei nobilis udinês. Fra lis altris si cjatin *Vile Italie* dulà che il re de Italie al stave durant la prime vuere mondiâl e la vile dai conts Di Prampero.
Nearêt di Prât

**Nearêt di Prat** e je une frazion dal comun di Martignà. Paîs agricul, lis primis notiziis su di lui a son dal 1238. La glesie di Sant Martin e ven citade pe prime volte intal 1318.
Sarsêt

**Sarsêt** e je une frazion dal comun di Martignà. Il non, di origjin latine, al ven da *cerasetum*, ven a stâi teren cun cjariesârs. 

Sarsêt al è stât comun rustic dal 1412 fin a lis riformis fatis di Napoleon.
Cjasegnove (Martignà)

**Cjasegnove** e je une frazion dal comun di Martignà. Il svilup dal paîs al è recent come chel de omonime zone industriâl.
Cjasegnove

**Cjasegnove** al pues riferîsi a:
* Cjasegnove frazion dal comun di Martignà
* Cjasegnove loc. *Cjasagnova*, frazion dal comun di Premariâs
* Cjasegnove loc. *Cjasenove*, frazion dal comun di Tumieç
* Jacum Cjasegnove (Giacomo Casanova, 2 di Avrîl 1725 - 4 di Jugn 1798), scritôr venezian famôs par jessi un grant sedutôr come il Don Juan spagnûl
Testemoni

Il testemoni al è une persone che a po fâ fede di un fat vint vût direte cognossince.

A po sei oculâr, auricolâr o vude di font sigure.

Intun at judiziari e je che persone che a ven clamade intal procès par memorâ un fat al cuâl e à assistût, a fin di prove.

Si intint ancje une persone clamade a assisti, al fin di furnî provis un doman, a la stesure di un at notarîl, a la firme di un contrat (par esempli un matrimoni), che jê stesse lu sotscrîf insiemit a lis parts e al public uficiâl.

In sostance e je une persone che e ateste un fat cun provis.
Asie

La **Asie** e je il plui grant e il plui popolât dai continents, comprendint la part plui estese de cussì clamade Eurasie. E confine a Nord cul ocean Artic, a Est cul ocean Pacific, a Sud cul ocean Indian e a Ovest cul mâr Ros, l'istmi di Suez (che la divît de Afriche, il mâr Mediterani, il mâr di Marmara e il mâr Neri; a est separin la Asie de Europe i strets dai Dardanei e dal Bosfar, lis cjadenis dal Caucas e dai monts dal Ural e il mâr Caspi. Al estrem Nord-Est e je separade de Americhe dal stret di Bering. 

## Gjeografie
Il litorâl asiatic al è un grum accidentât, cuntune vore di mârs internis (mâr arap, mâr de Cine meridionâl, mâr di Gjave, mâr de Cine orientâl, mâr Groga, mâr dal Gjapon, mâr di Ochotsk, mâr di Bering, mâr di Kara, mâr di Barenc, e v.i.); golfs (golf Persic, golf dal Oman, golf dal Bengala, golf dal Siam, golf dal Tonchin, golf di Anadir, e v.i.); penisulis (Anatolie, Arabie, Indie, Malacca, Indocine, Coree, Kamčatka, Taimir, Kola, e v.i.), e isulis dongje des cuestis, sicu Cipri, lis Maldivis, Sri Lanka, il grant arcipelac de Insulindie (che al inclût lis Filipinis, Borneo, Sumatra, Gjave e Cèlebes, par citâ chês plui grandis e cognossudis), Taiwan, lis isulis dal Gjapon, Sachalin, la Tiere dal Nord, Gnove Zemble, e v.i.).

Pes monts, la Asie al è un continent che e 'nd à un grum, soredut inte zone de cjadene dal Himalaya, dulà che si cjatin lis cimis plui altis de Tiere, fra chestis l'Everest, il K2 e l'Annapurna, ducj alts plui di 8.000 metris. Dongje chest si puedin cjatâ ancje grandis planis in Siberie e deserts come chei dal Gobi o chel de Arabie. 
Intal continent a son ancje putrops flums impuartants, come l'Obi, il Enisej e il Lena intal bacin dal Artic; l'Amur, il flum Groc, il Yangtze e il Mekong intal bacin dal Pacific; il Brahmaputra, l'Irrawaddy, il Gangje e l'Indo intal bacin dal ocean Indian; il Tigri e l'Eufrat inte Asie ocidentâl, l'Amu Daria e il Sir Daria intal bacin dal Aral. In Asie a son ancje grancj lâcs, come il mâr Caspi, il plui grant dal mont, il mâr di Aral, il mâr Muart, cun nivei record di salinitât o il lâc Baikal, il plui profont.
Presepi

La peraule **presepi** e ven fûr dal latin "*Praesepe*" fat di "*prae*"= *denant* e "*sepe*"= *sierai*. Tal ûs comun e indiche la ricostruzion de Nativitât e de Adorazion dai Re Magos, fate intes glesiis o intes cjasis in ocasion des fiestis nataliziis.

La rapresentazione e po jessi sei vivent che iconografiche. A vegnin riprodosûts personaçs e tradizions che si pense a figurin le situazion di chel timp.

## Tradizion taliane

La tradizion taliane dal presepi e scomence probabilmentri ai timps di Sant Francesc di Assisi, che al realizà la prime rapresentazion vivent de nativitât tal paîs di Greccio. Dome dal XV secul si scomence a fâ rapresentazions fissis tes glesiis, metint grandis statuis tal periodi natalizi; une des tradizion dal presepi plui antiche e je chê che ven fate te Basiliche di Sant Scjefin a Bologne. Dal XVII secul si scomençà ancje a pandisi tes cjasis dal popul, graziis ancje al fat che il pape tal Concili di Trent al veve lodât cheste usance.

Di notâ che une vore des ambientazions dopradis intal presepi a derivin dai vanzei apocrifs e di tradizions aromai dismenteadis.

## Ambientazions e tradizions precedentis
Al è pôc cognossût il fat che il presepi nol rapresente coretementri chel che a disin lis Sacris Scrituris. I vanzei canonics difat no dan tancj particolârs; il bo e il musut no son nomenâts inte conte de nassite, e il vanzeli di Mateu al cjacare di une grepie, ma nol dîs se e jere intune stale o intune grote. L'ûs di meti il bo e il mus al ven di une antighe profezie di Isaie, e secont une interpretazion il bo al rapresente i ebreus, il mus i pagans.

Jesus e la so famee no jerin plui intune "stale o grote" cuant che i cussì clamâts Re Magos - che in efiet a jerin strolics - a faserin visite a lôr. Al jere za passât un pôc di timp e a stavin intune cjase (Mateu 2:1,11). Fat interessant ancje che la Biblie no dîs trops che a jerin chescj strolics.

Intal so libri "The Trouble With Christmas" il scritôr Tom Flynn, dopo vê presentât une grande cuantitât di provis, al dîs: "une vore di tradizions che cumò o associìn al Nadâl, a fondin lis lôr lidrîs in tradizions religjosis paganis precristianis.

Di fat al esisteve za intai timps indaûr un presepi; là dai etruscs e dai latins e jere lidrisade in font la culture dai "lari". I "*lari*" a jerin i vons biâts che secont la tradizion a vuardeavin su la famee; I romans a figuravin ogni von cuntune statuete di cere o di crep clamade "*sigillum*", e la statuete e vignive metude, in particolârs ocasions, intune nicje fate a pueste che a veve denant un piçul sierai che al figurave un zardinut. A la vilie dal "*[[Nadâl|Natalis]]*" denant a chest "presepi" la famee a si unive par bramâ la protezion dai vons e a lassave scudielis cun mangjâ e vin. Le matine dopo, i canais a cjatavin zugatui e dolçs e ur vignive fat crodi che a fossin puartâts dai nonos muarts. Pôcs secui dopo lis glesiis de cristianitât a convertirin cheste fieste pagane intune fieste cristiane.
Salam e cevole

Il **salam cu la cevole e l'asêt** al è un plat tipic dal Friûl. Si prepare in te stagjon frede, Sierade e Invier.

Si fas cuei in un poc di vueli une cevole taiade gruesse. Si fâs cuei la cevole fin cuant che cjape un biel colôr maron. Si taie a fetis gruessis il salam, si gjave la piel, lu si fâs cuei e si zonte a le cevole , e si bagne cun tun poc di asêt. 
Si fâs cuei ancjemò par scuasî dîs minûts, cuant che il tocjo siè ridot, si puês servî.

Si mangje cu la polente, sedi frescje che rustide.
Broade e muset

La **broade** (clamade ancje **brovade** o **bruade**) al è un dai plats plui carateristics dal Friûl.

Di origjine romane, za Apici tal so libri **De Re Coquinaria** al cjacarave de conservazion intal asêt dai râfs. 
La tradizion de broade e je stade tramandade nome in Friûl.

La preparazion de broade e je avonde semplice:
si fâs cuei intune padiele il *pestât* di cevole e ai cuntun pôc di vueli. Cualchidun al zonte ancje un pôc di salvie e savôrs. Daspo vê fât cuei il pestât, si zonte une crodie di pressut par dâ savôr. Une volte che al è cuet si bute dentri la broade. Si zonte daspò, il cumin e l' orâr. Si bagne cul brût e si fâs cuei a fûc moderât.
Daspò trê oris, la broade e je cuete.
La broade e je il contor tipic furlan pai plats di purcit, cartufulis, fasui o ancje verdure, o ancje par preparâ la jota.

Il **muset** al è preparât cu la cjar de muse dal purcit.

Al ven cuet tal stês mût dal codeghin.
Zuf

Il **zuf** al è un plat furlan che une volte si mangjave spes, soredut intes matinis di Invier. Al è fat cu la polente cjalde, cun parsore dal lat frêt. Vuê al è simpri plui râr; di un par di agns tal paîs di Tapoian ai 5 di Zenâr si fâs la Sagre dal Zuf, dulà che ducj a puedin cercjâ chest plat di une volte.

Zuf (par 4 personis) - Variant de Cjargne

400 grams di coce zale palombe – 200 grams di farine di polente – 50 grams di spongje – ½ litri di lat – 2 sedons di farine blancje - sâl

Meti intune pignate sul fûc une misure grande di aghe salade, fale bulî e fâ cuei la coce, netade e taiade a tocs, par 20 minûts; daspò disgotâle e passâle tal passadorie, cjapant su la creme intune terine. Meti sul fûc une caçarole e zontâ daurman, a ploie, lis dôs farinis, messedant dal continui cuntune sedon di len. Stasonâ par cirche 40 minûts, simpri messedant, e lassâ inclipâ prin di servî.
2007

## Acjadiments
### In Friûl
* 23 di Novembar - Aprovade dal consei regjonâl cuntune maiorance trasversâl la gnove leç su la lenghe furlane dopo diviers mês di discussion
### Ator pal mont
#### 1 di Zenâr
* Ban Ki-Moon al devente segretari gjenerâl dal ONU al puest di Kofi Annan.
* La Romanie e la Bulgarie e jentrin inte Union Europeane.
* La Gjermanie e cjape la presidence di turni de Union Europeane.
* La Slovenie e adote l'Euro.
* La Svuizare jentre tal tratât di Schengen.
* La citât di Sibiu in Romanie e je la citât europeane de culture.

## Nassûts

## Muarts

## [[Premis Nobel]]
* pe midisine: Mario Capecchi, Oliver Smithies e Martin Evans
* pe fisiche: Albert Fert e Peter Grünberg 
* pe leteradure: Doris Lessing
* pe chimiche: Gerhard Ertl
* pe Pâs: Al Gore e Ipcc
* pe economie: Leonid Hurwicz, Eric S.Maskin e Roger B. Myerson 

## Variis
Pentateuc

**Pentateuc** e je une peraule vignude fûr dal grêc e e significhe "*cinc rodui*" e e ven doprade par segnâ i prins cinc libris de Biblie: Gjenesi, Esodi, Levitic, Numars e Deuteronomi.

A son il fondament de peraule dal Idiu par vie che di lôr al partìs dut il rest de Biblie.

*Gjenesi* nus conte de creazion, la storie dal prin om e si conclût cu le muart di Josef.

*Esodi* al cjacare di Moisès, de sotanace in Egjit e le relative liberazion, il Pat de Leç.

*Levitic* al descrîf i acjadiments di un sôl mês ator dal 1500 p.d.C. e al mostre intai particolârs il sacerdozi.

*Numars* al cjacare dai censiments.

*Deuteronomi* al spieghe intai particolârs il Pat de Leç.

A 'ndi son tancj pas de Biblie che a atestin che il Pentateuco al fo opare di Moisès.
Moisès

**Moisès**

Il significât leterâl de peraule al è "*tirât fûr*" ven a stâi "*salvât da lis aghis*".

Fi di Amram, nevôt di Cheat e pronevôt di Levi, al nassè in Egjit ator dal 1590 p.d.C. Al veve trê agns di mancul di Arone so fradi.

Al fo sotrat al gjenocidi decretât dal Faraon par mieç di so mari che a pene nassût lu metè intune scune di papîr framieç lis cjanis dal flum Nîl, dulà che al vignì cjatât de fie di Faraon che lu puartà a cort.
Al fo inscuelât in dute le sapience dai egjizians e al deventà une vore potent.

A la etât di cuarante agns al copà un egjizian che al bateve un so fradi ebreu sclâf.
Al scjampâ traviers il desert viers Madian dulà che al restà par cuarante agns. Li al servî come pastôr di Ietro e al sposà ancje une des sôs fiis.

In chel periodi Moisès al vignì adestrât dal Idiu par vê chês cualitâts che al domandave il compit al cuâl l'Idiu di li a pôc lu varès incaricât: liberâ il so popul de sclavitût dal Egjit.

Par fâ chest, cul contribût dal Idiu, Moisès al doprà lis "dîs plaiis" par pleâ Faraon.

Lât fûr dal Egjit cun il so popul, intal lunc viaç di peregrinazion viers la Tiere Prometude, dongje dal mont Horeb, Moisès al ricevè lis tauletis de Leç.

Moisès al jere un om che al veve grandis cualitâts, di fat di lui si lei inte Biblie che al jere altruist, umil, mugnestri, ubidient al Idiu.

No par chest al mancjà di sbaliâ e l'Idiu par chest lu cjastià no fasintlu jentrâ inte Tiere Prometude, di fat Moisès al muri prime, lassant l'impegn a Josuè.
Vanzeli di Matieu

Mateu al è stât il prin a meti par scrit la "buine gnove" ator il Crist.

Mateu, che al significhe "regâl dal Idiu", al fo un dai dodis apuestui sielzûts da Jesus.

Al ve un bon rapuart e une strete relazion cul Signôr mentri al viazave cun lui predicjant pe Palestine, chest i à permetût di cognossilu une vore ben.

Mateu al jere un esatôr di tassis, e al è naturâl duncje che inte so distese al sedi une vore acurât in materie di pecugne, cifris e valôrs.

No si cognòs la date precise de scriture dal libri, ma cetancj elements a puartin a crodi che e sedi viers il 40 d.C.

## Contignût

Mateu al scomence cu le gjenealogjie di Jesus. Si lei po dopo dai particolârs de so nassite. Po si passe a la descrizion dal operât di Zuan il Batiste.

Al seguìs il "Discors de Montagne" cognossût da tancj e al continue cu la conte dai meracui e lis ilustrazions dal Ream.

A vegnin ancje ripuartâts i conseis che Jesus al de ai soi dissepui.

Po dopo i acjadiments dal ultin dì di Jesus, la so muart, ma ancje la so resurezion.

## Utilitât

Il libri al identifiche in maniere espresse il Messie e Re dal Ream Prometût.

Al fâs cognossi i recuisîts par jessi seguaçs di Crist.

Al ripuarte il comant di Jesus relatîf a la predicazion, che ducj i cristians a varessin di fâ.

Il libri al abonde di profeziis che a si son cumplidis intal Crist.

Al conten verementri une "buine gnove" pe umanitât. Parfin no cristians, come Mohandas Gandhi, a àn ricognossût la potence di cheste "buine gnove" (Vanzeli).
Vanzeli seont Luche

Luche al fo un om che al veve buinis cualitâts.
La so ment sutîl e il so cûr sensibil i permeterin di scrivi une conte acurade e intal stes timp plene di sintiment.

Jessint un miedi al doprà tiermins di midisine (plui di 300) in maniere specifiche rindint in plen il significât, fat che no faserin chei altris scritôrs.

Chest vanzeli al è stât scrit ator il 58 d.C. e partant evidentementri Luche nol po sei stât testemoni oculâr di ducj i acjadiments contâts.

Al è il vanzeli plui lunc dai cuatri e plui dal 50 par cent dal so contignût nol è nomenât in altris bandis.

## Contignût
Luche al inizi al met subite in evidence di vê seguît cun curie dutis lis robis e di scrivilis in ordin logjic.

Al comence cui prins ains di vite di Jesus, da la nassite a e so frutarie.

Po dopo l'incuintri cun Zuan il Batiadôr par il so batisim e di lunc cul so ministeri di predicazion in Galilee.

A seguìs la sielte dai dodis apuestui.

Al proseguìs cul ministeri in Judee, in Peree e il finâl a Jerusalem e dintors.

Po a ven la conte minude de muart, resurezion e assension al cîl di Jesus.

## Utilitât
Ancje Luche al furnìs tancj esemplis di acurât adempiment des profeziis des scrituris dal Vecjo Testament.

In dut il so vanzeli, Luche al riclame di continui la atenzion sul Ream dal Idiu.
Al mostre come che Jesus al cjapà la iniziative intal predicjâ chest Ream e come che al mandà i soi apuestui prime, a dopo ancje altris inte predicazion.

Chest nus insegne come ducj chei che a si ritegnin cristians, ven a stâi seguaçs di Crist, a dovaressin seguî il so model messedantsi in cheste opare.

Il vanzeli di Luche al dâ risalt a la preiere e une vore biele e je la ilustrazion de vedue che e bateve dûr intal suplicâ un judiç.

In chest vanzeli al ven metût in evidence l'amôr, la bontât, la misericordie e la dulie che Jesus al veve pai debui e i tibiâts.

O vin sigurementri tant ce imparâ.
Vanzeli seont Marc

'Si crôt che Marc al sedi chel zovin che cuant che Jesus al fo arestât intal Gjetseman e i apuestui a fuirin, i le daûr vistût di lin fin sul cuarp crot.

Marc lu cjatin come compagn di Pauli e di Barnabe intai lôr viaçs missionariis. A si mostrà fidât e al divignì un valit jutori par lôr.

Al fo un colaboradôr dai apuestui però nol jere un dai dodis.

Il vanzeli di Marc al è un dai plui curts e dal so contignût si vualme che probabilmentri al jere stât scrit pai cristians che si cjatavin a Rome.

## Contignût

Marc al comence identificant Zuan il batiadôr.
Chest al e il messazîr profetât par preparâ la strade di chel che prest al sarès vignût, Jesus.
Di fat Jesus al vignì batiât di lui intal Jordan.

A ven po dopo la conte des tentazions de bande dal Diaul a Jesus.

Plui indenant al cjacare de predicazion che Jesus al començà in Galilee e dal inizi dal dâ dongje dai soi apuestui, començant di Simon(Pieri), Andree, Jacum e Zuan.

Al seguìs po dopo il so ministeri in Peree e a Jerusalem dulà che Jesus al sarà processât e metût a muart.

## Utilitât

Gracie al limpit ritrat che Marc al fâs di Jesus, i cristians a puedin ricognossi l'adempiment di tantis profeziis mesianichis des scrituris dal Vecjo Testament dreçadis a lui.

Al met in evidence che Jesus al insegnà come un che al à "*autoritât*" e no come une *persone autoritarie*.

Il vanzeli di Marc al è util pai cristians di vuê aviersâts, come che a forin chei dal I secul, parcè che vuê i vêrs cristians a frontin timps dificii e a àn bisugne di vuide ispirade.

L'esempli di Crist di calôr, integritât mastine e coragjo che al mostrà denant des provis, sigurementri al po jessi di spiron pai cristians.
Etât di mieç

Secont la sudivision plui condividude de Storie Europeane de bande dai studiôs, la **Ete di Mieç** dal latin *media tempestas* o ancje *media aetas* (peraule doprade la prime volte da Flavio Biondo) al è il periodi jenfri la etât classiche e chê moderne.

In dute Europe la Ete di Mieç e scomence tal an 476, secont une convenzion decidude dai storics, che al è l'an de deposizion dal ultin imperadôr roman Romul Augustul e la fin dal Imperi Roman di Ocident.

La fin de Ete di Mieç no je compagne par ducj i paîs. Lis conseguencis de fin de Ete di Mieç a tiermin lunc a forin la nassite dal Rinassiment e des monarchiis nazionâls.

I agns plui utilizâts par segnâ la fin de Ete di Mieç a son il 1453, an de colade de citât di Costantinopoli par man dai Turcs o la fin de Vuere dai Cent Agns jenfri la France e la Ingletiere, il 1492, an de Scuvierte des Americhis e de fin dal periodi islamic in Spagne o ancje il 1517, an de Riforme Protestante. Cualchidun al dîs che la fin de Ete di Mieç e je di meti tal an 1250, an de muart di Fidrì II di Svevie

La Ete di Mieç, e ven dividude in dôi:

* Alte ete di mieç, clamade ancje *secui scûrs*, ch'a va dal secul V al secul X, caraterizade da une grande miserie, e continuis invasions de bande dai Sclâfs, Araps, Vichincs e Magjârs.

* Basse ete di mieç, ch'a va dal secul XI al secul XV, ch'a viôt une rinassite de vite tes citâts, une ativitât comerciâl simpri plui fuarte ancje par il bon guvier des Signoriis, la costruzion di cjistiei, la nassite des bancjis.

Daurman la colade dal Imperi Roman di Ocident, lis popolazions dal Nord e dal Est de Europe a tachin a barufâ jenfri di lôr, par rivâ a une ricostruzion, soredut locâl, de organizazion aministrative, militâr, economiche e juridiche, par finî tal periodi che al reste nome il podê nazionâl.

Bisugne ancje dî che dal 476 nol sucêt nuie. Il gambiament al jere za rivât cu l'imperadôr Teodosi, cuant che il cristianisim al devente religjon di Stât (380 d.d.C).

## Leams esternis
* *Ma non erano secoli bui* (https://web.archive.org/web/20070113002155/http://www.mondimedievali.net/pre-testi/cardinibui.htm) di Franco Cardini (par talian)
* *Prontuario di stereotipi sul Medioevo* (https://web.archive.org/web/20070113002155/http://www.mondimedievali.net/pre-testi/cardinibui.htm) di Antonio Brusa (par talian)
Cjaurêt

**Cjaurêt** (*Kobarid* par sloven), al è un comun de Slovenie di 4.472 abitants. Il comun al à uns 33 localitâts, la plui grande e je Cjaurêt cuntun 1.238 abitants. Cjaurêt e je logade intune posizion strategjiche te alte val dal Lusinç.

Cjaurêt e je famose soredut pe bataie de Grande Vuere, tra i 24 di Otubar e i 9 di Novembar 1917, dulà che i talians a combaterin cuintri dai austriacs; la bataie finì cuntune clamorose sconfite pal esercit talian, che al scugnì ritirâsi fin su la Plâf, parcè che no esistevin plans pe difese. Intai agns '90 al è stât fat su un museu par ricuardâ chescj events. Intal sacrari di Sant Antoni, logât parsore di un cuel, a polsin 7.014 soldâts dal esercit talian.

Cjaurêt al fasè part dal Ream di Italie de fin de Prime Vuere Mondiâl fintremai la fin de seconde.

## Leams esternis

* sît dal comun    
* Museu de prime vuere mondiâl  
* LTO ufici turistic
Afro Basaldella

**Afro Libio Basaldella** (Udin, 4 di Març 1912 – Zuric, Svuizare 24 di Lui 1976) al fo un pitôr, disegnatôr, incisôr furlan, un dai plui impuartants esponents de art furlane contemporanee cui fradis Mirko e Dino (scultôr) e un dai plui impuartants esponents de piture furlane di ogni timp, dongje al Pordenon e a Zuan di Udin. In polemiche cul mont academic al fondà un grup artistic e al esponè pe prime volte a Udin intal 1928. Al studià a Vignesie, Florence e Rome, dulà che si trasferì intal 1933, partecipant ai ferments espressioniscj de Scuele di Vie Cavour; cul passâ dal timp il linearisim post-impressionist dai prins agns al devente plui essenziâl e simpri plui impuartance e je dedicade al colôr, imprest privilegjât par trasmeti emozions e sensazions. Al partecipè ae Biennâl dal 1938 e ai lavôrs dal EUR, par po sielzi cun coraç di cjalâ ae Americhe; intal 1949 al esponè pe prime volte al famôs Moma (*Museum of modern arts*) di New York. Di chest moment, pûr restant simpri un artist european, si ispirà ae evoluzion merecane, intensificant il rôl espressîf dal gjest-segn. Lis sôs oparis a si cjatin tai principâi museus europeans e merecans, tal palaç dal UNESCO di Paris e in edificis di Rodi, Rome e Udin.
Vanzeli seont Zuan

Zuan al jere stât un dai prins cuatri dissepui di Jesus mandâts par complî l'opare di predicazion.

Zuan al continuà a vê une strete relazion cun Jesus par dut il so ministeri tant che inte Biblie al ven definît il dissepul che "Jesus al amave".

Si prossume che Zuan al vedi scrit chest vanzeli dopo sei tornât dal esili da isule di Patmos e partant ator il 98 d.c.

## Contignût

Al scomence cu la presentazion de "Peraule" , ven a stâi Jesus.

Al seguite cun che di Zuan il Batiadôr e come che chest al identifiche Jesus come "l'Agnel dal Idiu".

Al continue po dopo cuntune serie di meracui fats di Jesus che a confermin che al è il Fi dal Idiu.

Po dopo a 'ndi son varijes afermazions di Jesus, come che di jessi vignût su la tiere par fâ la volontât dal Pari so, di jessi la lûs intal mont, di confermâ la so esistence preumane cuant che al disè: "Prin che Abram al vignis a la esistence, jo o eri" (Zuan 8:58).

Dilunc la ultime cene di pasche, Jesus al dâ i ultins conseis ai soi dissepui e al rivolç une acurade preiere al Pari par lôr.

Jessint stât presint a la dolorose sene de esecuzion di Jesus, intal so vanzeli Zuan nus cjacare come testemoni oculâr.

## Utilitât

Zuan al dopre un lengaç sclet e persuadint rivuart a la "Peraule" cussì nus dâ une vision reâl, come che fos atuâl, dal Crist, il Fi dal Idiu.

Nus fâs cognossi l'intim amôr che al esist tra il Pari e il Fi e cuale amorevule relazion o podin gjoldi ancje no se si tegnin tacâts a lôr.

Il fat che Jesus al vegni clamât il "pastôr ecelent" intai confronts dai soi dissepui, chest nus garantis cuai sintiments lui al provi par ducj i soi seguaç cristians.
La garanzie la vin propri intal fat che Jesus plui voltis al à preât il Pari a favôr de sôs pioris.

Jesus al dâ ancje indicazions par capî cui che a son i vêrs cristians cuant che al disè: "Se o restais inte me peraule, o sês realmentri miei dissepui. e "...o cognossarês la veretât, e la veretât us rindarà libars. (Zuan 8:31,32)
Vecjo Testament

Il **Testament Vieri** al comprint normalmentri 39 libris canonics e 6 libris clamâts apocrifs.
Chescj scrits a contegnin une vore di profeziis.

Esaminant ogni libri, a la lûs de intiere Biblie e de storie secolâr, si pues stabilî che la peraule dai profetis a fo efetivementri proferide intal non dal Idiu.

Lis citazions fatis di Jesus e dai scritôrs dal Gnûf Testament, a confermin la canonicitât di tancj libri dal Vecjo Testament.

Il prin che al començà a dâ dongje e catalogâ il canul dal Vecjo Testament al fo Esdre e al fo completât di Neemie.

Dai scrits origjinai, vuê no sin in avê di nissun libri, ma dome copiis vudis in particolâr gracie al meticolôs lavôr di copie dai "Soferim" (scrituriscj) ebreus.

La prime vere traduzion si po definî che da "Setante" greche, scomençade ator il 280 p.d.C.

I libris dal Testament Vieri a àn une rimarchevule impuartance.

Cence il lôr codis di leçs, la lôr storie e lis lôr profeziis, une vore di scrituris dal Gnûf Testament no varessin significât.

Cence di lôr nus macjaressin tancj particolârs relatîfs a la origjin dal om, la cause de muart, la promesse fate in Eden (Gjenesi 3:15), cence contâ dutis lis batais combatudis dal Idiu par il so popul.
Letare di Jude

Dal timp passât de resurezion dal Crist, inte glesie (congregazion) a si jerin infiltrâts elements pôc di bon cul finâl di minâ la fede dai cristians.

A jerin menaçadis la stesse dutrine e la moralitât.

La letare di Jude e fo une rispueste fuarte e francje.

Jude nol dîs di jessi un apuestul, ma a si definìs fradi di Jacum, il cuâl al jere fradilastri di Jesus.

## Contignût

Jude al espon avertencis cuintri la fornicazion e al met in vuardie ancje chei che si rivolzevin cence rispiet a chei che a cjapavin la diretive.

Come esempli di avertiment al ripuarte a la lôr ment la punizion di Sodome e Gomore.

Al dâ vigorôs conseis par cemût restâ intal amôr dal Idiu.

## Utilitât

Nus jude a smascarâ il pecjât e lis personis che a puedin puartânus a la coruzion.

Nus ricuarde che o vin di rispietâ l'Autoritât stabilide dal Idiu dentri de glesie.

Nus ricuarde ancje che la comunitât a devi jessi metude in vuardie dai elements che la puedin ruvinâ
Bataion Cividât

Il **Bataion Cividât** al nassè tal 1909 come un dai trê bataions dall'8° alpins e al cjapave dentri la 16e, la 20e e la 76e compagnie alpine. Cualchi timp prime de prime vuere mondiâl i fo assegnade ancje la 110e compagnie.

### La prime vuere mondiâl
Juste scomençade la prime vuere mondiâl, ai 24 di mai dal 1915, tal bataion i fo il prin colât de vuere, Riccardo di Giusto, udinês, muart sul Colôrat, dongje Drencje. Il bataion al combatè te zone dal Mont Neri e dal cors median dal Lusinç fin ae Vierte dal 1916, cuant ch'al fo mandât sul Altiplan dai siet comuns, tal Venit, e tal Trentin. Propite culì il bataion al meretà la medaje di bronç pe buine condote tignude tai combatiments des gjornadis 23, 24 e 25 di mai dal 1916. Daspò de rote di Cjaurêt, tal otubar dal 1917, il bataion al fo inviât sul Monte Grappa par cirî di contignî lis trupis austro-todescjis ch'a vevin passade la Plâf. Tal period Vierte-Istât dal 1918 o viodin il "Cividât" logât in Valtellina, di dulà al tornà pò sul Grappa par cjapâ part ae grande bataie di Vitorio Veneto (Cènede), cun cui e terminà la vuere.

### La seconde vuere mondiâl
Te seconde vuere mondiâl il bataion, ch'al faseve part de gloriose Division Alpine Julie, al partecipà ae campagne di Grecie (28 di otubar dal 1940 - 23 di avrîl dal 1942), dulà ch'al si distinguì tai combatiments sul Pindo, sul Topojanit, sul Golico e soredut sul puint di Perati. E propite "Sul ponte di Perati" e je intitulade une des plui innomenadis cjançons dai alpins, che te nestre lenghe e sune plui o mancul cussì:

*Sul puint di Perati bandiere nere

*al è il coròt dai alpins ch'a van ae vuere

*Al è il coròt dai alpins ch'a van ae vuere

*la miôr zoventût ch'a và sot tiere

*Chei ch'a son partîtis no son tornâts

*su lis monts de Grecie a son restâts

*Su lis monts de Grecie e jè la Vojusse

*cul sanc dai alpins e si è fate rose

Te Vierte dal 1942 il "Cividât" al tornà in Italie par jessi mandât tal avost dal midiesim àn, tal mût di dute la Julia, in Russie, là ch'al cjaparà part ae grande ritirade tal unviâr dal 1943. A erin partîts in 1500, ma a tornarin dome 500 di lôr. Tornât in Italie, il Cividât al fo ricostituît cun gnûfs elements che insieme cui "veci" ch'a vevin fate Grecie e Rusie e al fo mittût al cunfin orientâl a combati cuintri i partezans sclâfs. Daspò dai fats dai 8 di setembar dal 1943 il "Cividât" al fo disfât

### Daspò lis vueris
Mitût adun une altre volte a vuere finide, tal 1948, cun sede prime a Cividât e pò a Scluse, il bataion al puartà jutori aes popolazions cjapadis dal taramot, prime culì in Friûl tal 1976 e pò in Irpinia tal 1980. Tal 1992 al passà tal 15° Alpins, e tal 1994 al partecipà a une mission di pâs in Mozambico. Al fo disfât ai 15 di novembar dal 1995.
Macôr e Fortunât

**Sant Macôr** al fo il prin vescul di Olee (Aquilee).

Nassût dongje la metât dal III secul, la devozion viers chest sant, e je une vore difondude in dute la regjon.
Lis notiziis che o cognossin a son vonde pocjis, ma une liende vonde difondude e conte che Sant Marc l'evangjelist, mandât da Sant Pieri a convertî la alte Italie, une volte rivât a Aquilee, al cjatà un om che si clamave Macôr (*Hermagóras*). Une volte convertît al cristianisim, Macôr al deventà il vescul de citât. 

Une version de liende e conte che al fo Sant Pieri in persone a consacrâlu. Sant Pieri al mandà Sant Marc in Egjit intant che **Macôr** al vignì mandât a Aquilee, indulà che **Fortunât** al deventà il so diacun. Une volte difondude le peraule di Diu, e forin martirizâts ducj doi sot dal imperadôr Neron mediant decapitazion. La liende e vûl che vegnin tignûts inte Cripte Mesenziane de Basiliche di Aquilee.

San Macôr e San Fortunât a son i patrons de regjon Friûl-Vignesie Julie e des citâts di Udin, Buie, Grau e Hermagor, in (Austrie). A son anche i protetôrs de Arcidiocesi di Gurize e co-protetôrs de Arcidiocesi di Lubiane (par sloven al è *Mohor [mohór]* o *Makor*).

Ducj doi a vegnin ricuardâts ai 12 di Lui.

Macôr, daûr dal cult dal Sant, al jere un non di batisim fra i plui tipics e unevore difondût tal Friûl medievâl e fintremai il '600ː nus a lassât il cognon omonim e cetancj derivâts tanche *Macoratti*, *Macorutti*, *Macoritto*, *Macorig* (*Makorič*, *Mohorič*) e similârs.

## Cjale ancje

* patriarcjis di Aquilee

## Riferiments
Gottfried Leibniz

**Gottfried Wilhelm von Leibniz** (o **Leibniz**) (Lipsie 1 di Lui 1646 - Hannover 14 di Novembar 1716) al fo un filosof, sienciât, matematic, diplomatic, bibliotecari e avocat todesc.

Intal 1676 al inventà il calcul diferenziâl in mût indipendent di chel di Newton. Al fondà la *Academie des Siencis* di Berlin.

## Oparis
* *De Arte Combinatoria* (1666)
* *De Casibus Perplexis* (1667)
* *Hypothesis Physica Nova* (1671)
* *Nova Methodus pro maximis et minimis, itemque Tangentibus ...* (1684)
* *Discours de métaphysique* (1686)
* *Explication de l'Arithmétique Binaire* (1705)
* *Dynamica* (1689)
* * Nouveaux essais sur l'entendement humain* (1705)
* *Théodicée* (1710)
* *Monadologia* (1714)
Epifanie

La **Epifanie** o ancje **Pasche Tafanie** e je une fieste cristiane che cole ai 6 dal mês di Zenâr. E ven ricuardade la presentazion di Jesus ai trê Rês Magjos.

Epifanie e je une peraule di origjin greche *Epiphaneia* che e vûl di manifestazion o ancje aparizion. Intai prins cuatri secui de storie de cristianitât, la Glesie e fiestezave dutis lis manifestazions di Idiu su la Tiere: il Nadâl, la Adorazion dai Magjos, il Batisim di Jesus Crist, e lis Gnocis di Cana.
Le peraule ἐπιφάνεια vignive utilizade in Grecie par indicâ le azion o le manifestazion de divinitât mediant miracui o visions.
Tal III secul, i cristians scomencin a clamâ cu le peraule *Epifanie* lis menifestazions di Jesus. Tal timp di uê, cheste peraule je doprade par indicâ le prime manifestazion publiche de divinitât di Jesus ai Rês,vignûs par visitalu.

## Folclôr e culture leâs ae Epifanie

Le celebrazion de Epifanie e je acompagnade a tradizions antighis misturâs a tradizions pui recentis:

* la Stele Comete che acompagne i Rês (tradizion di origjin orientâl);
* il piâ i fûcs (tradizion di origjin pagane, leade al soreli, une vore presint tal Nord de Italie) In Friûl je le tradizion dal Pignarûl;
* scambiâsi i regâi;
* la tradizion dai regâi ai fruts in te cjalce, tradizion presinte in tai paîs di tradizion catoliche. In Italie i regâi ai fruts vegnin puartâs de Befane, in Spagne dai Rês.

## Bibliografie
* Arcidiocesi di Udine, *Grande benedizione dell'acqua nella vigilia dell'Epifania del Signore secondo la tradizione aquileiese*, a cura della Commissione liturgica diocesana, Udine, Arcidiocesi di Udine, 2013

## Viôt ancje
* Pignarûl
1716

1715 < **1716** < 1717 

## Acjadiments
### In Friûl

### Pal Mont

## Nassûts

## Muarts
* 14 di Novembar Gottfried Wilhelm von Leibniz - filosof, sienciât, matematic, diplomatic, bibliotecari e avocat todesc (n. 1646)

## Cjale ancje
* Storie an par an
Curgnûi

**Curgnûi** (loc. **Corgnôi**) e je une frazion dal comun di Porpêt. Il non dal paîs si cjate scrit pe prime intun document dal 1353 dulà che si fevele dai paîs di *Corgnoli et [[Pampalune]]*.

Il non al ven dal fat che inte zone a jerin un grum di corgnâls.
Letare di Jacum

**Letare di Jacum**

Jacum, par chel che si sa il fradilastri di Jesus, mentri chest al jere su la tiere, nol sfrancjave fede in lui e nol jere fra i prins dissepui. Forsit chel che lu cunvincè a fo la resurezion di Jesus.

Jacum al jere une vore rispietât come vuardian inte glesie, tant che Pauli lu definì "une colone de congregazion".

Al murì ator il 60 d.C. e o sin a cognossince par mieç di Josef Flavi, secont il cuâl il predi Ananie (un saducei) lu fasè clapadâ.

Jacum al imite eficacementri i metodots di insegnament di Jesus. Al dopre ilustrazions tiradis fûr de vite di ogni dî.

**Contignût**

Jacum al comence la so letare cun peraulis di incoragjament. Al poche a domandâ sapience al Idiu, no esitant, ma cun fede.

Al sosten che il desideri falât cuant che al devente morbit al prodûs il pecjât e chest a so volte la muart.

Al piture l'Idiu come chel che al dâ regâi boiins.

Al diis di deventâ operadôrs de peraule, e no dome scoltadôrs, cussì come che la fede cence oparis e je muarte.

Al met in evidence di controlâ la lenghe, parcè che jê e à un gran podè e al è il câs di doprâle par insegnâ la sapience.

Al incoragje a oponisi al Diaul e a fasi dongje al Idiu.

Al declare feliçs chei che a tegni dûr inte justizie.

**Utilitât**

Jacum al fâs tantis aplicazions pratichis dai insegnaments di Jesus e come lui al tire fûr tantis voltis pinsîrs des scrituris dal Vecjo Testament come: la fede di Abram, la indurance di Jop e la fiducie inte preiere di Elie; che ducj noaltris o varessin di imitâ.

Nus sburte a jessi operadôrs de peraule, domandant la sapience al Idiu par falu.

Nus incite a amâ il prossim, a no doprâ la lenghe in maniere falade, a no fâ distinzions di classe inte sfere de glesie e a no sperâ intes ricjecis materiâl ma a vê la mete dal Ream dal Idiu come sperance pe soluzion di ducj i problemis dal mont.